KOMMISSIONENS FORORDNING (EF) Nr. 295/96 af 16. februar 1996 om gennemførelsesbestemmelser til Rådets forordning (EØF) nr. 1892/87 for så vidt angår notering af markedspriserne for voksent kvæg på grundlag af Fællesskabets handelsklasseskema for slagtekroppe

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1892/87 af 2. juli 1987 om notering af markedspriserne for oksekød (1), særlig artikel 2, og

ud fra følgende betragtninger:

Ved Kommissionens forordning (EØF) nr. 563/82 (2), senest ændret ved forordning (EØF) nr. 2090/93 (3), er der fastsat gennemførelsesbestemmelser til Rådets forordning (EØF) nr. 1208/81 (4), ændret ved forordning (EØF) nr. 1026/91 (5), vedrørende noteringen af markedspriser for voksent kvæg på grundlag af Fællesskabets handelsklasseskema for slagtekroppe;

for at sikre, at de noterede priser er repræsentative for den nationale produktion, er det nødvendigt at gøre prisnoteringen obligatorisk for slagterier, der slagter et betydeligt antal voksent kvæg, eller for personer, der sender et betydeligt antal voksent kvæg til slagtning, at sikre, at mindst 25 % af slagtningerne i de vigtigste produktionsregioner og mindst 30 % af slagtningerne i hver medlemsstat er omfattet, samt at vægte de priser, der indberettes fra forskellige regioner, for at afspejle deres andel af oksekødsproduktionen;

det tilkommer medlemsstaterne at afgøre, om deres territorium skal opdeles, og i bekræftende fald, i hvor mange regioner; da interventionen for oksekød i Det Forenede Kongerige er særskilt for Storbritannien og Nordirland, må de regioner, der besluttes i Det Forenede Kongerige, ikke overlappe Storbritannien og Nordirland;

nogle medlemsstater har oprettet regionale komitéer for at fastslå priserne; hvis sammensætningen af komitéens medlemmer gør det muligt at fastslå priserne på en afbalanceret og objektiv måde, skal de priser, der fastslås af komitéerne, tages i betragtning ved beregningen af den nationale pris;

de indberettede priser kan forvride beregningen af den nationale pris, medmindre de korrigeres af dem, der skal notere priserne efter nærværende forordning, for at tage hensyn til supplerende betalinger, der foretages inden for oksekødssektoren;

Kommissionens forordning (EØF) nr. 3310/86 af 30. oktober 1986 om EF-noteringen af markedspriserne på grundlag af handelsklasseskemaet for slagtekroppe af voksent kvæg (6), senest ændret ved forordning (EØF) nr. 2089/93 (7), bør ophæves;

Forvaltningskomitéen for Oksekød har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Medlemsstaternes og Fællesskabets notering af markedspriser på grundlag af handelsklasseskemaet for slagtekroppe af voksent kvæg finder sted hver uge og vedrører følgende kropsbygnings- og fedningsklasser for de fem kategorier i artikel 3, stk. 1, i forordning (EØF) nr. 1208/81:

a) slagtekroppe af unge ikke-kastrerede handyr på under to år: U2, U3, R2, R3, O2 og O3

b) slagtekroppe af andre ikke-kastrerede handyr: R3

c) slagtekroppe af kastrerede handyr: U2, U3, U4, R3, R4, O3 og O4

d) slagtekroppe af hundyr, der allerede har kælvet: R3, R4, O2, O3, O4, P2 og P3

e) slagtekroppe af andre hundyr: U2, U3, R2, R3, R4, O2, O3 og O4.

2. Medlemsstaterne afgør, om deres territorium skal omfatte en enkelt region, eller om det skal inddeles i mere end en region. Beslutningen tages på grundlag af:

- deres territoriums størrelse

- eksistensen af eventuelle administrative inddelinger

- geografiske prisudsving.

Det Forenede Kongerige omfatter dog mindst to regioner, nemlig Storbritannien og Nordirland, der kan underinddeles efter de i første afsnit nævnte kriterier.

Artikel 2

1. Følgende personer skal notere priser:

a) driftslederen af et slagteri, der årligt slagter mindst 20 000 stk. voksent kvæg, der er opdrættet af slagteriet eller på dets vegne, og/eller voksent kvæg, der er opkøbt af det

b) driftslederen af et slagteri, der er udpeget af medlemsstaten, og som årligt slagter mindre end 20 000 stk. voksent kvæg, der er opdrættet af slagteriet eller på dets vegne, og/eller voksent kvæg, der er opkøbt af det

c) enhver fysisk eller juridisk person, der årligt sender mindst 10 000 stk. voksent kvæg til slagtning på slagteri, og

d) enhver fysisk eller juridisk person, der er udpeget af medlemsstaten, og som årligt sender mindre end 10 000 stk. voksent kvæg til slagtning på slagteri.

Medlemsstaten skal sørge for, at priserne noteres for mindst:

- 25 % af slagtningerne i de regioner, der tilsammen tegner sig for mindst 75 % af de samlede slagtninger i medlemsstaten, og

- 30 % af det voksne kvæg, der slagtes på dens territorium.

2. Medlemsstater, hvor ingen skal notere priser efter stk. 1, litra a) og c), kan ansøge Kommissionen om en undtagelse fra stk. 1. Kommissionen afgør, om den skal indrømme en sådan undtagelse, under hensyntagen til udviklingen i slagteristrukturen i den pågældende medlemsstat, antallet af slagtninger på medlemsstatens slagterier og ønsket om harmonisering af prisnoterings- og indberetningssystemet. Enhver undtagelse indrømmes kun for en begrænset periode.

3. De priser, der noteres efter stk. 1, skal vedrøre slagtevægten af voksent kvæg, der slagtes i den pågældende noteringsperiode.

Drejer det sig om et slagteri, der slagter voksent kvæg, der er opdrættet af slagteriet eller på dets vegne, er det den gennemsnitspris, der betales for slagtekroppe af tilsvarende kategori og klasse af slagtede dyr i den samme uge på slagteriet, der skal noteres.

De priser, der noteres for hver klasse, jf. artikel 1, stk. 1, skal angive den gennemsnitlige slagtevægt, de vedrører, og det skal anføres, om de er blevet korrigeret for at tage hensyn til hver af de i artikel 1 i forordning (EØF) nr. 563/82 omhandlede elementer.

Artikel 3

1. De priser og de oplysninger, der er omhandlet i artikel 2, stk. 3, tredje afsnit, og som noteres efter artikel 2 i perioden fra mandat til søndag:

- indberettes skriftligt til medlemsstatens myndigheder af slagteriets driftsleder eller den berørte fysiske eller juridiske person senest til det tidspunkt den følgende onsdag, som er fastsat af medlemsstaten eller

- stilles efter medlemsstatens valg til rådighed for dens myndigheder på slagteriet eller hos den fysiske eller juridiske person.

Har en medlemsstat oprettet en komité til at fastslå priserne for en region og medlemmerne af en sådan komité er ligeligt fordelt mellem opkøbere og sælgere af voksent kvæg og slagtekroppe heraf, idet formanden ansættes af myndighederne, kan medlemsstaten beslutte, at priserne og oplysningerne sendes direkte til komitéens formand i den pågældende region. Beslutter medlemsstaten ikke dette, sender myndighederne dem til komitéens formand. Formanden sørger for, at prisernes oprindelse ikke kan identificeres, når de meddeles komitéens medlemmer.

2. Det er gennemsnitsprisen pr. klasse, der skal noteres, og den udtrykkes i national valuta.

3. Et slagteri eller en fysisk eller juridisk person som omhandlet i artikel 2, stk. 1, der foretager supplerende betalinger til leverandører af voksent kvæg eller slagtekroppe heraf, som ikke er taget i betragtning i de indberettede priser, meddeler myndighederne i den pågældende medlemsstat den sidste supplerende betaling, de har fortaget, og den periode, betalingen vedrører. Derefter meddeler de medlemsstaten beløbet for eventuelle supplerende betalinger, hver gang en sådan betaling foretages.

4. a) Medlemsstatens myndigheder fastslår de gennemsnitlige regionalpriser for hver klasse jf. artikel 1, stk. 1, på grundlag af de priser, der indberettes til dem efter stk. 1 i nærværende artikel.

b) De i stk. 1 i nærværende artikel omhandlede komitéer fastslår de gennemsnitlige regionalpriser for hver klasse, jf. artikel 1, stk. 1, på grundlag af de priser, der indberettes til dem efter stk. 1 i nærværende artikel, og indberetter dem til medlemsstatens myndigheder.

c) Drejer det sig om opkøb til enhedspris, hvor slagtekroppene i et vareparti vedrører højst tre på hinanden følgende kropsbygningsklasser og tre på hinanden følgende fedningsklasser i samme kategori, tages prisen ved fastlæggelsen af priserne i litra a) og b) i betragtning for den kropsbygningsklasse, i hvilken det største antal slagtekroppe er klassificeret, eller hvis slagtekroppene er ligeligt fordelt mellem klasserne, for den midterste af disse klasser, hvor sådanne klasser eksisterer. I alle andre tilfælde tages prisen ikke i betragtning.

Tegner opkøbene til enhedspris sig for mindre end 35 % af de samlede slagtninger af voksent kvæg i medlemsstaten, kan den dog beslutte ikke at tage priserne for sådanne opkøb i betragtning ved beregningerne efter litra a) og b).

d) Myndighederne beregner så en indledende national pris for hver klasse ved vægtning af regionalpriserne for at tage hensyn til andelen af slagtningerne i den region, de vedrører for den pågældende kategori, i forhold til det samlede antal slagtninger for den pågældende kategori i medlemsstaten.

e) Myndighederne korrigerer den indledende nationale pris pr. klasse:

- for at tage hensyn til hver af de i artikel 1 i forordning (EØF) nr. 563/82 omhandlede elementer, når en sådan korrektion ikke allerede er foretaget, og

- for at tage hensyn til supplerende betalinger jf. stk. 3, hvis korrektionen beløber sig til mindst 1 % af prisen for den pågældende klasse.

Ved korrektion efter andet led dividerer myndighederne de samlede supplerende betalinger inden for oksekødssektoren i den pågældende medlemsstat i det foregående regnskabsår med den samlede årlige omsætning i tons af voksent kvæg, som der er indberettet priser for.

5. Når myndighederne i medlemsstaten mener, at de priser, der indberettes til dem:

- vedrører et ubetydeligt antal slagtekroppe, tager de ikke disse priser i betragtning

- forekommer upålidelige, tager de dem kun i betragtning, hvis og når de har fastslået, at de er pålidelige.

Artikel 4

1. Medlemsstaterne meddeler de priser, der er beregnet efter artikel 3, stk. 4, til Kommissionen for perioden fra den foregående mandag til søndag mellem kl. 14.00 om tirsdagen og midnat om onsdagen i hver uge. De meddeler ikke disse priser til andre myndigheder, før de har meddelt dem til Kommissionen.

2. Hvis det på grund af usædvanlige forhold eller udbuddets sæsonbestemte karakter ikke er muligt i en medlemsstat eller region at notere priser vedrørende et betydeligt antal slagtekroppe af en eller flere klasser jf. artikel 1, stk. 1, kan Kommissionen anvende de seneste priser, der tidligere er konstateret for den eller de pågældende klasser; vedvarer en sådan situation mere end to på hinanden følgende uger, kan Kommissionen beslutte, at den eller de pågældende klasser midlertidigt udgår af prisnoteringen, og den fastsætter, hvorledes den eller de vægtninger, der gælder for disse klasser, midlertidigt skal omfordeles.

Artikel 5

1. For den enkelte givne kategori gælder følgende:

a) EF-gennemsnitsprisen for hver enkelt kropsbygnings- og fedningsklasse, jf. artikel 1, stk. 1, svarer til det vægtede gennemsnit af de nationale markedspriser, der er konstateret for den pågældende klasse; vægtningen sker på grundlag af slagtningernes relative betydning pr. medlemsstat i forhold til de samlede EF-slagtninger i denne klasse;

b) EF-gennemsnitsprisen for hver enkelt kropsbygningsklasse svarer til det vægtede gennemsnit af EF-prisgennemsnittet for de fedningsklasser, som indgår i den pågældende klasse; vægtningen sker på grundlag af den relative betydning af slagtningerne i hver fedningsklasse i forhold til de samlede EF-slagtninger i denne kropsbygningsklasse;

c) EF-gennemsnitsprisen svarer til det vægtede gennemsnit af de i litra a) omhandlede gennemsnitlige EF-priser; vægtningen sker på grundlag af betydningen af de slagtede mængder i hver enkelt af de i litra a) omhandlede klasser i forhold til de samlede EF-slagtninger i kategorien.

2. EF-gennemsnitsprisen for alle kategorierne svarer til det vægtede gennemsnit af de i stk. 1, litra c), omhandlede gennemsnitspriser; denne vægtning sker på grundlag af betydningen af hver enkelt af disse kategorier i forhold til de samlede slagtninger af voksent kvæg i Fællesskabet.

3. Vægtningsfaktorerne revideres periodisk for at tage hensyn til udviklingen på nationalt plan og på EF-plan.

Artikel 6

Medlemsstaterne sender senest den 1. juli 1996 og derefter inden den 15. april hvert år Kommissionen:

a) en fortrolig liste over slagterier, der noterer priser enten efter artikel 2, stk. 1, litra a) eller b), med angivelse af omsætningen af voksent kvæg for hvert slagteri udtrykt i antal og om muligt i ton slagtevægt i det foregående kalenderår

b) en fortrolig liste over fysiske eller juridiske personer, der noterer priser enten efter artikel 2, stk. 1, litra c) eller d), med angivelse af antallet af voksent kvæg, om muligt også udtrykt i ton slagtevægt, som de har sendt til slagtning i det foregående kalenderår, og

c) en liste over de regioner, som priserne noteres for, og vægtningen for hver af dem efter artikel 3, stk. 4, litra d).

Artikel 7

Medlemsstaterne træffer alle fornødne foranstaltninger:

- for at sikre, at der indberettes nøjagtige priser

- for at sikre, at bestemmelserne i nærværende forordning overholdes, og

- for at straffe overtrædelser af bestemmelserne i nærværende forordning.

Artikel 8

Forordning (EØF) nr. 3310/86 ophæves med virkning fra 1. juli 1996.

Artikel 9

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes for priser, der noteres fra den uge, der begynder den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 182 af 3. 7. 1987, s. 29.

(2) EFT nr. L 67 af 11. 3. 1982, s. 23.

(3) EFT nr. L 190 af 30. 7. 1993, s. 9.

(4) EFT nr. L 123 af 7. 5. 1981, s. 3.

(5) EFT nr. L 106 af 26. 4. 1991, s. 2.

(6) EFT nr. L 305 af 31. 10. 1986, s. 28.

(7) EFT nr. L 190 af 30. 7. 1993, s. 8.